kardosdrur/scandi-wiki huggingface dataset:
Retspsykiatri

Retspsykiatri er betegnelsen for et ekspertområde inden for psykiatrien, der beskæftiger sig med behandling af mennesker med psykiske lidelser, og som en følge heraf er mistænkt eller dømt for en (straffelovs)overtrædelse. Normalt medregner man ikke forhold afledt af Psykiatriloven i begrebet retspsykiatri.

De retpsykiatriske kerneområder er behandling kombineret med bevogtning af patienter med (mistænkt) sindssygdom, som er:
 varetægtsfængslet i surrogat fx m.h.p. mentalobservation
 idømt en psykiatrisk særforanstaltning, som fx dom til behandling eller anbringelse i psykiatrisk afdeling
 fængselsdømte, der under afsoning har udviklet en sindssygdom
samt udfærdigelse af lægelige erklæringer til brug for retsvæsenet.

Den typiske retspsykiatriske patient er mand, lider af skizofreni, har misbrug af alkohol og/eller andre rusmidler og med ringe skolegang. Patienter fra andre kulturkredse er overrepræsenteret. De dømmes tit for personfarlig kriminalitet. I perioden 1980-2005 er antallet af retpsykiatriske patienter i Danmark vokset fra knap 300 til knap 2000. Tilvæksten er eksponentiel og den er tiltaget siden årtusindskiftet, således at der i øjeblikket tilkommer ca. 11% flere behandlingsdømte pr. år og i dag er en syvendedel af alle psykiatriske sengepladser optaget af retspsykiatriske patienter.
Cirka en tredjedel af de retspsykiatriske patienter bor i hovedstadsområdet.

Der er i disse år tiltagende politisk bevågenhed over for retpsykiatrien og Sundhedsministeriet har i 2006 udgivet en statusrapport: Psykisk sygdom og kriminalitet

Stigning i antallet af domme 

Bjælkediagrammet til venstre viser antallet af domme til psykiatrisk behandling (blå, rød og gul). Der var en 2,3-dobling fra 1990 (venstre) til 2006, mens antallet af domme til betinget eller ubetinget fængsel faldt i samme tidsrum (se billede til højre). Den største stigning fandt sted i vold mod ”offentlig myndighed” (markeret med gul farve).

Ledende overlæge på retspsykiatrisk klinik i København Peter Kramp har peget på en forklaring: ”De amter, der havde det største fald i antallet af psykiatriske sengepladser, de havde samtidig den største stigning i antallet af retspsykiatriske patienter.”
”Stigningen skyldes især, at stadig flere skizofrene begår kriminalitet. Det konkluderes, at deinstitutionaliseringen er hovedårsag til denne udvikling.” Det modsiges af cand.scient.soc. og ph.d.-studerende ved Center for Registerforskning på Aarhus Universitet Hanne Stevens. ”Det største fald i antallet af sengepladser fandt sted i 1980'erne og 1990'erne, mens den største stigning i antallet af retspsykiatriske patienter har fundet sted efter 2000.”

Nogle, der ”blot er kriminelle” ”trækker retspsykiatri‐kortet”, siger formand for Danske Regioner Carl Holst.. Det kan ikke udelukkes, at nogle blev dømt til psykiatrisk behandling i 2006, som ville have været dømt til fængsel i 1990.

Kilder 

Psykiatri
Benjamin-sagen

Benjamin-sagen omhandler anholdelsen af den dengang 18-årige Benjamin Christian Schou (18. november 1973 – 5. september 2008) nytårsnat 1992 på Rådhuspladsen i København. I forbindelse med anholdelsen mistede Schou bevidstheden og blev hjerneskadet og erklæret 100% invalid. Resten af sit liv levede han på et plejehjem. I 1995 blev han tilkendt erstatning på 1,4 mio. kr. Dengang var den tilkendte erstatning rekordstor.

Hændelsesforløb 
Den dengang 18-årige Benjamin Christian Schou befandt sig nytårsnat 1992 på Rådhuspladsen i København. Kl. 0.20 blev Schou anholdt og lagt i benlås. Politiets begrundelse for at anholde og lægge Schou i benlås var politiets opfattelse af, at Schou havde kastet med flasker efter dem og derefter havde forsøgt at flygte.

Tre betjente lå oven på Benjamin. En af dem pressede sit knæ hårdt mod hans ryg, mens en anden hev i hans halstørklæde. Han blev lagt i benlås og båret ind i et politikøretøj, hvorefter han blev kørt til den lokale politistation. Ved ankomsten opdagede politibetjentene at han var bevidstløs, og begyndte en genoplivning af ham. Under transporten havde han imidlertid fået hjertestop, og selv om politifolkene fik liv i ham, havde hjernen været uden ilt så længe, at Benjamin Schou blev hjerneskadet. Senere blev han erklæret 100% invalid.
Benjamin Schou kom ikke til bevidsthed igen og boede på et plejehjem, hvor han døde natten til 5. september 2008; i en alder af knapt 35 år.

Benjamin Schou ligger begravet på Holmens Kirkegård i København.

Efterspil 
Familien anlagde efterfølgende en civil retssag mod Københavns Politi, og på Benjamins 22 års-fødselsdag, d. 17. november 1995, dømte Østre Landsret politiet til at betale en erstatning på det dengang rekordstore beløb 1,4 mio. kr. Retten lagde til grund for sin dom, at politibetjentene burde have reageret og opdaget, at Benjamin Schou ikke var ved bevidsthed. Betjentene blev dog ikke personligt holdt ansvarlige for sagen. 

I 1994 blev det forbudt for politiet at anvende metoden 'fikseret benlås', ligesom politiets hårdhændede behandling af Benjamin Schou førte til kritik af Danmark i Amnesty Internationals årsrapport.

Mange år efter episoden huskes Benjamin stadig i det venstreorienterede miljø, der under demonstrationer m.v. ofte har brugt kampråbet Husker du Benjamin? mod politiet. Men også politiet har anvendt udtrykket, bl.a. under urolighederne 18. maj 1993 for at minde de anholdte om, hvor galt det kan gå, hvis man modsætter sig anholdelse.

Eksterne henvisninger 
 Østre landsrets dom fra 17. november 1995 
 Kan du huske Benjamin? Artikel på eb.dk om dødsfaldet
 Artikel fra Ekstra Bladet om anholdelsen af Benjamin nytårsnat 1991-1992

Kilder 

Politi i Danmark
Begivenheder i 1992
Kontroverser omhandlende politiet
Radiserne

Radiserne er den danske titel på den amerikanske tegneserie Peanuts, som blev skabt af Charles M. Schulz. Den er en af de mest populære og indflydelsesrige striber med 17.897 udgivelser. Tegneserien begyndte i USA den 2. oktober 1950 og i Danmark den 14. juni 1959 i avisen Politiken. Alle tv-film er blevet vist i Danmark på Danmarks Radio.

Serien så dagens lys i 1950 og blev et verdensfænomen. I sin storhedstid blev striben trykt i 2.600 forskellige aviser i 75 forskellige lande med 355 millioner læsere på 21 sprog. I Nordeuropa kom Radiserne på svensk siden 1954 (Snobben i avisen Expressen), på norsk siden 1962 (Knøttene i avisen Aftenposten) og på finsk siden 1959 (Tenavat i avisen Ilta-Sanomat).

Schulz forsatte med at tegne nye striber til kort før sin død 12. februar 2000. Den sidste  blev bragt 3. januar 2000 og sidste søndagsside 13. februar 2000. I slutningen af sin sidste tegneserie skrev Schulz:

Der var også blevet lavet tegnefilm over serien. Den blev oversat til dansk af Ida Elisabeth Hammerich.

Persongalleri
Personerne angives med dansk og engelsk navn samt en kort karakteristik.
Søren Brun (Charlie Brown): Hovedpersonen med det pessimistiske livssyn 
Nuser (Snoopy): Søren Bruns hund
Tomas (Linus van Pelt): Søren Bruns bedste ven 
Trine (Lucy van Pelt): Tomas' storesøster
Schrøder (Schroeder): Klaverspillende dreng
Nina (Sally Brown): Søren Bruns lillesøster
Rumle (Pigpen): Den konstant snavsede dreng
Woodstock: En lille fugl, der er Nusers bedste ven
 Dacapo (Rerun): Trine og Tomas´ lillebror
 Lotte (Marcie)
 Rikke Rask (Peppermint Patty)
 (Franklin)

Musical 

I 1967 skrev komponisten Clark Gesner musicalen You're a good man, Charlie Brown (på dansk Du er god nok, Søren Brun) over tegneserien. Musicalen blev oprindeligt opført Off-Broadway i New York gennem fire år og under turné med Gary Burghoff i rollen som Charlie Brown. En opdateret genopførelse fik premiere i 1999 på Broadway, hvor den i løbet af tre år opnåede at blive USA's hyppigst opførte teaterproduktion.

Denne musical blev opført professionelt i Danmark med en meget ung Claus Ryskjær i rollen som Nuser. Musicalen blev sat op for anden gang i efteråret 2006, denne gang som en landsdækkende turné. Det var HERO teaterproduktion, der producerede i samarbejde med Aalborg Kongres og Kultur Center. Den fik premiere i Musikhuset Aarhus 20. september 2006, med tekster oversat af Nina Munkholm Collet og Henrik Trenskow.

Teatret Gorgerne satte i slutningen af maj 2008 en ny udgave op på det københavnske familieteater, Teatret Zeppelin.

Økonomiske rettigheder 

Selskabet Peanuts Worldwide, der administrerer rettighederne til Radise-brandet, er ejet af Iconix Brand Group (80%) og Schultz's arvinger (20%).  Hovedaktionærerne undersøger i januar 2017 via investeringsbanken Guggenheim Partners LLC mulighederne for at sælge aktieposten.  Rettighederne indbringer iflg. Reuter 200 mio USD årligt.

Eksterne henvisninger
Snoopy.com: Officiel Peanuts Website
Charles M. Schulz Museum website

Kilder 

Tegneserier fra USA
Diracs deltafunktion

Diracs deltafunktion, opkaldt efter den britiske teoretiske fysiker Paul Dirac, er en matematisk fordeling, som har værdien 0 for alle værdier af  pånær for , hvor værdien er uendelig:
 
Integralet af Diracs deltafuntkion er 1:

Den har derfor Heaviside trinfunktion som stamfunktion.

Funktionen bruges f.eks. i signalbehandling.

Formelt er Diracs deltafunktion en såkaldt fordeling, dvs. en kontinuert afbildning fra mængden af uendeligt ofte differentiable reelle funktioner med kompakt støtte udstyret med en særlig streng topologi, til de reelle tal.

En lignende diskret funktion er Kroneckers delta.

Funktioner
Signalbehandling
Kuglepen

En kuglepen er et skriveredskab, der overfører blækpasta til f.eks. papir ved hjælp af en lille kugle. Kuglen er placeret for enden af en blækpastabeholder i kuglepennens skaft. Når kuglepenne presses mod og trækkes hen over papir eller andet materiale, sættes kuglen i rotation. Ved hårrørsvirkning og adhæsion overføres blækket til papiret.

Etymologi
Ordet kuglepen består af ordet kugle - og pen der er forkortet fra latin penna, der betyder fjer.

Eksterne kilder og henvisninger 
 Kuglepennens historie

Tegne- og skriveudstyr
Kontorartikler
Roterende maskiner
Hovedaftalen

Hovedaftalen er en aftale, der er indgået mellem Dansk Arbejdsgiverforening og LO (senere fusioneret med FTF til Fagbevægelsens Hovedorganisation, forkortet FH). 

Hovedaftalens historie går tilbage til det såkaldte septemberforlig i 1899, og kaldes "arbejdsmarkedets grundlov", idet den lægger rammerne for samarbejdet mellem arbejdsmarkedets parter. Aftalen fastslår kollektive overenskomster som det ønskelige samt det grundlæggende arbejdsretlige begreb, fredspligt. Fredspligten indebærer, at man i perioden mellem to overenskomster har forbud mod at strejke og lave lockout. I tilfælde af fortolkningsstrid eller aftalebrud er det Arbejdsretten, der autoritativt fortolker Hovedaftalen.

Den gældende hovedaftale er senest revideret i januar 1993.

Eksterne henvisninger 
 Hovedaftalen på DA's hjemmeside

Arbejdsmarkedet i Danmark
Sony Ericsson T610

Sony Ericsson T610 er en mobiltelefon fra Sony Ericsson. T610 blev kåret som årets mobil i 2004 af 3G Messen i Cannes, Frankrig. Telefonen var primært rettet mod forretningsfolket, men blev dog også et hit blandt unge, blandt andet på grund af at den havde kamera.

Sony Ericsson modellen har blandt andet følgende specifikationer:
 Farvedisplay
 Bluetooth
 Infrarød
 Kamera
 GPRS
 Polyfoniske ringetoner

T610
Sony Mobile Communications

Sony Mobile Communications AB (tidligere Sony Ericsson Mobile Communications AB) er en multinational mobiltelefonproducent. Virksomheden er et 100 % ejet datterselskab til Sony. Den er grundlagt 1. oktober 2001 som et joint venture mellem japanske Sony og svenske Ericsson. Sony overtog Ericssons andel i selskabet den 16. februar 2012.

Sony Mobile Communications har udviklingsfaciliteter i Lund, Sverige; Tokyo, Japan; Beijing, Kina; og i Silicon Valley, USA. I 2009 var det verdens fjerdestørste mobiltelefonproducent efter Nokia, Samsung og LG). I 2010 er de verdens sjettestørste.

Sony Ericsson havde cirka 8.000 ansatte på globalt plan.

Beskrivelse af modelserier

Navngivelse af modeller

Nuværende system 
Umiddelbart efter Mobile World Congress i 2008 afslørede Sony Ericsson deres nye navngivningssystem, bestående af fire tegn, hvoraf hvert tegn fortæller om serien, type, version og formfaktoren.

"a" og "c"-endelserne bruges til at navngive modeller specifikt til amerikanske og kinesiske markeder.

Finansielle oplysninger 
Sony Ericsson offentliggjorde for første gang profit i anden halvdel af 2003. Siden da har salgstallene fra mobiltelefoner set således ud:
 2005: 50 millioner enheder
 2006: 74 millioner enheder
 2007: 101.3 millioner enheder

Foruden det, solgte Sony Ericsson 60 millioner mobiltelefoner med musikfunktionalitet i 2006, hvoraf 17 millioner var Walkman-modeller.

Se også 
 Sony
 Ericsson
 Disc2Phone – musikhåndteringssoftware udviklet til Sony Ericsson-telefoner
 SonicStage – musikhåndteringssoftware udviklet til japanske Sony Ericsson-telefoner

Kilder

Eksterne henvisninger 

Officielle sider
 Sony Ericsson Mobile Communications AB  – Officiel hjemmeside
 Sony Ericsson Forside om selskabet 
 Ericsson.com
 Sony.com

For udviklere
 Sony Ericssons website for udviklere (officiel) 
 Ericssons website for udviklere

Ressourcer
 Esato.com – Sony Ericsson orienteret forum
 SE-NSE.net – Sony Ericsson orienteret forum og modifikationsside
 Sony Ericsson Mobile Communications AB selskabsprofil 
 Fun & downloads  – Sony Ericssons side til downloads og mobilt indhold
 Unofficial Sony Ericsson Blog – Uofficiel Sony Ericsson fan blog og kilde til nyheder, anmeldelser, rygter og diverse andet

 
 
Elektronikvirksomheder fra Japan
Mobiltelefonproducenter
Sony

Sony (, ) er et japansk elektronikfirma, der bl.a. producerer mobiltelefoner, kameraer, fjernsyn, MP3-afspillere, PlayStation og andet. Sony slog for alvor igennem på det kommercielle marked med walkman'en i firserne.

Sony var en af de førende udviklere af – og stærkeste fortalere for – det nyudviklede disc-format, Blu-ray. Blu-ray konkurrerede med HD DVD om at blive afløseren for dvd, indtil Blu-ray vandt den 19. februar 2008. Den dag annoncerede den ledende drivkraft bag HD DVD, Toshiba, at de ikke længere ville udvikle, fremstille og markedsføre HD DVD-afspillere og -optagere. Dette udløste den reaktion, at næsten alle andre HD DVD støtter fulgte trop. Grunden til at Toshiba gav op var højst sandsynligt, at Warner Bros.-studiet meddelte, at de fremover kun ville udgive deres film som Blu-ray. Toshiba har formelt afsluttet formatkrigen ved at melde sig ind i Blu-ray Disc Association.

Datterselskaber 
 Sony ejer 100% af Sony Music Entertainment
 Sony Computer Entertainment
 Sony Mobile Communications 100 %

Se også 
 Trinitron (billedrør)
 Betamax
 Walkman
 Minidisc
 ATRAC
 U-matic

Henvisninger 

 
Virksomheder i Tokyo
Adhæsion

Adhæsion (lat: hænger ved) er vedhænget mellem legemer der berører hinanden, forårsaget af tiltrækning af molekyler i legemernes overflader.

Materialevidenskab
Fysik
Verdensbanken

Den Internationale Bank for Genopbygning og Udvikling (IBRD), blot kendt som Verdensbanken er en international organisation, hvis oprindelige formål var at finansiere genopbygningen efter 2. verdenskrig. I dag er dens opgave at bekæmpe fattigdom ved at finansiere stater. Dette gør banken via indbetalinger fra medlemsstaterne. Verdensbanken blev grundlagt 27. december 1945. Verdensbanken har 188 medlemslande.

Bankens årsmøder har ofte fremkaldt store demonstrationer rettet mod USAs dominans og bankens kreditpolitik overfor verdens fattigste lande. Også i 1970-mødet i København, hvor demonstrationerne var de voldsomste i Danmark siden besættelsen.

Verdensbankens hovedkvarter ligger i Washington D.C.. USAs regering udpeger bankens øverste leder. Banken blev indtil juni 2007 ledet af Paul Wolfowitz, der – udpeget af præsident George W. Bush – overtog embedet efter James D. Wolfensohn 1. juni 2005. I foråret 2007 blev bankens renommé påvirket efter tiltagende intern og ekstern kritik af Wolfowitz' embedsførelse. Efter især europæisk pres blev Wolfowitz tvunget til at trække sig tilbage. Bush udpegede derefter den 29. maj 2007 Robert Zoellick som Wolfowitz' efterfølger. Den 25. juni godkendte Verdensbankens bestyrelse Zoellick, og han tiltrådte 1. juli 2007.

Som medlem har Danmark en andel af aktiekapitalen på 0,84%.

Præsidenter for Verdensbanken

Noter

Eksterne henvisninger 

Verdensbankens hjemmeside

Internationale organisationer
Den tredje verden
Etableret i 1945
International økonomi
Amid

Amid har flere betydninger:
 Amid – er et alternativt navn på Diyarbakır, en by i Tyrkiet.
 Amid (persisk: اميد) kan også henvise til:
 Amid (Nord Khorasan, Iran)
 Amid (Vest Aserbajdsjan, Iran)
 Amid – er en kemisk betegnelse
 Amid (stoftype) – er en stoftype i organisk kemi
 Amid (funktionel gruppe) – er en funktionel gruppe i organiske forbindelser
Amid (funktionel gruppe)

Et amid er en stoftype i organisk kemi eller en funktionel gruppe i organiske forbindelser, der består af en carbonylgruppe, der er bundet til et N-atom. Et amid er et syrederivat.

Reaktioner 
Amider laves ud fra mere reaktive syrederivater ved reaktion med ammoniak eller en amin. Ved reaktion med ammoniak fås et primært amid, ved reaktion med en amin fås et sekundært eller tertiært amid:
 Syrechlorid + 2 amin → amid + ammoniumsalt:
  +  + →  + R²R3NH2Cl
 RCOOCOR + 2*R12NH → RCONR12 + R12NH2OCOR
 RCOOR² + R12NH → RCONR12 + R²OH

Ved de to første bruges 2 mol amin til dannelse af 1 mol amid, da der under reaktionen dannes en syre, som vil reagere med endnu 1 mol amin, der er en base, under dannelse af et salt.

Amider kan også fremstilles ved kontrolleret hydrolyse af et nitril:
 RCN + H2O → RCONH2

Teknisk kan simple amider laves ved at opvarme ammoniumsaltet af en carboxylsyre:
 NH4OCOR → RCONH2 + H2O

Amider er meget stabile, og indgår derfor i få reaktioner. De kan hydrolyseres ved længere tids kogning i vandig NaOH, eller de kan reduceres til aminer:
 RCONR12 + OH- → RCOO- + R12NH
 R12NH + LiAlH4 → RNR12

Nomenklatur (navngivning) 
Amider navngives ud fra de tilsvarende syrer, hvor "-syre" byttes ud med "-amid". F.eks. kaldes CH3CH2CONH2 for propanamid, fordi CH3CH2COOH kaldes for propansyre. Substituenter på N angives som præfiks, med N som placeringsbetegnelse, f.eks. CH3CON(CH3)2, N,N-dimethylethanamid.

Biologisk betydning 
Amidgruppen har overordentlig stor biologisk betydning, da alle proteiner og dermed alle enzymer består af aminosyrer, der er bundet vha. amidgrupper. Da amider dannet ved kondensation af to aminosyrer kaldes peptider i biologien, kaldes amidgruppen for peptidbindingen i biologien.

Syrederivater
 
Funktionelle grupper
Bengalkat

Bengalkatten er en mellemstor til stor kat, der nedstammer fra krydsninger mellem den lille asiatiske leopardkat (Prionailurus bengalensis) og tamkatten. Det er en relativt ny race, opstået i USA i 1980'erne. Fra og med fjerde eller femte generation efter indkrydsning med den asiatiske leopardkat er bengalkatten godkendt af de fleste internationale katteorganisationer.

Bengalkattens smukke og eksotiske pels gør den til noget ganske særligt. Pelsens bundfarve kan variere fra gyldent, rustfarvet, brunt og orange til sandfarvet og endog elfenbensfarvet. Den kan have to mønstre: pletter og ”marble.” På den plettede bengaler varierer pletternes farve fra rust- eller kakaobrunt til gråsort eller sort. Nogle plettede bengaler har flerfarvede rosetter – pletter dannet af mere end én farve, ofte en mørkere omridsfarve omkring en lysere midte. Bengalkattens andet mønster, "marble," dannes ved en kombination af den asiatiske leopardskats rosetter og tamkattens klassiske tabbymønster, så der opstår et marmorlignende mønster, hvor en eller flere farver slynger sig sammen.

Bengalkatten er glad og aktiv af væsen og særdeles intelligent. Den har en næsten hundeagtig opmærksomhed over for sin ejer. Dens store energiniveau gør bengalkaten uegnet for folk, der kun ønsker sig en leopardplettet kat som pynt i stuen. Men hvis man ønsker et direkte samspil og leg med sin kat i hverdagen, kan man ikke vælge en bedre kat.

Som alle andre husdyr kræver bengalkatten opmærksomhed og kærlighed fra sine mennesker, og den trives kun, hvis den er en integreret del af familien. Den nyder både børns og voksnes selskab og vænner sig som regel hurtigt til familiens andre husdyr. Kravene til motion, ernæring og vaccinationer er de samme, som gælder for alle andre katteracer.

Ekstern henvisning 
 The International Bengal Cat Society Den internationale organisation for bengalejere

Katteracer
Internationale Valutafond

Den Internationale Valutafond () er en international organisation, der er ansvarlig for at styre det globale finanssystem og for at låne penge til sine medlemslande for at afhjælpe problemer med underskud på betalingsbalancen. Indsatsen rettes især mod lande i svære økonomiske problemer. Til gengæld for lånet forpligter landene sig til at iværksætte reformer.

Den Internationale Valutafond har 188 medlemslande.

IMFs hovedkvarter ligger i Washington, D.C..

Organisation og formål 

IMF har pr. 2014 188 medlemslande (det 188. medlemsland var Sydsudan, som blev medlem af IMF i april 2012). Organisationen arbejder for at sikre "international finansiel stabilitet og monetært samarbejde, facilitere international handel, fremme høj beskæftigelse og bæredygtig økonomisk vækst samt reducere fattigdom".

Historie 

Under den verdensomspændende depression i 1930’erne brød den internationale samhandel nærmest sammen, da de fleste vestlige lande indførte handelsrestriktioner som toldbarrierer og importkvoter og begrænsede deres borgeres muligheder for at eje udenlandsk valuta. Ved Bretton Woods-mødet i 1944, hvor 45 lande mødtes for at aftale rammerne for et kommende internationalt økonomisk samarbejde efter 2. verdenskrig, blev det derfor blandt andet besluttet at oprette IMF. Den formelle oprettelse skete året efter, og IMF havde fra starten 29 medlemslande. Organisationen skulle overvåge det internationale monetære system, sikre stabile valutakurser og tilskynde medlemslandene til at fjerne valutarestriktioner og andre tiltag, der forhindrede frihandel. 

Indtil 1971 var det derfor en vigtig opgave for IMF at forsøge at opretholde det gældende fastkurssystem. Da USA gik fra guldet i 1971, brød dette Bretton Woods-system imidlertid sammen, og valutakurserne mellem f.eks. USA og  de største vesteuropæiske valutaer har siden været flydende. IMF’s opgave er derfor også skiftet. I dag opfatter organisationen det som sin hovedopgave at styrke den globale finansielle stabilitet. Det sker ved at rådgive regeringer og centralbanker, skabe forskning og international statistik, give lån til medlemslande i økonomiske vanskeligheder og yde teknisk assistance og oplæring for at hjælpe medlemslandene med at forbedre deres økonomier.

Ledelse 
Den ledende direktør, der står i spidsen for IMF, kommer traditionelt fra Europa, mens formanden for Verdensbanken kommer fra USA.

Se også 

 Bretton Woods-systemet
 International økonomi
 Valutapolitik

Eksterne henvisninger 

 IMF's hjemmeside

Kilder 

Internationale organisationer
Etableret i 1945
International økonomi